
Δευτέρα, 24 Αυγούστου 2026

ΔΕΛΤΙΟ ΤΥΠΟΥ

Θάνατος άνδρα στον Αγιόκαμπο - Απαγόρευση απόπλου Ε/Γ -Υ/Γ πλοίου στην Κέρκυρα – Σύλληψη αλλοδαπού στη Σαμοθράκη – Τροχαίο ατύχημα στη Χίο – Τραυματισμός αλλοδαπού στη Ζάκυνθο 

	Τις πρωινές ώρες χθες, ενημερώθηκε η Λιμενική Αρχή του Αγιόκαμπου ότι ένας 70χρονος ημεδαπός ανασύρθηκε χωρίς τις αισθήσεις του από την παραλία των «ΜΕΣΑΓΚΑΛΩΝ» Λάρισας. Στον 70χρονο αρχικά παρασχέθηκαν οι πρώτες βοήθειες από λουόμενους και από το πλήρωμα του ΕΚΑΒ που έφτασε στο σημείο και στη συνέχεια μεταφέρθηκε στο Πανεπιστημιακό Γενικό Νοσοκομείο Λάρισας, όπου διαπιστώθηκε ο θάνατός του. Από το Α’ Λιμενικό Τμήμα Αγιόκαμπου του Κεντρικού Λιμεναρχείου Βόλου που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Λάρισας.

*****

	Τις απογευματινές ώρες χθες, ενημερώθηκε η Λιμενική Αρχή της Κέρκυρας από τον Πλοίαρχο του επιβατηγού-υδροπτέρυγου (Ε/Γ -Υ/Γ) «ΗΛΙΔΑ ΝΤΟΛΦΙΝ» Ν.Π. 10603, ότι παρατηρήθηκε αύξηση της θερμοκρασίας στην αριστερή κύρια μηχανή, ενώ εκτελούσε προγραμματισμένο δρομολόγιο από το λιμάνι Γαίου Παξών προς το λιμάνι της Κέρκυρας. Το πλοίο κατέπλευσε αυτοδύναμα στο νέο λιμάνι Κέρκυρας, όπου αποβίβασε με ασφάλεια ογδόντα έξι (86) επιβάτες. 
	Από το Κεντρικό Λιμεναρχείο Κέρκυρας, απαγορεύτηκε ο απόπλους του «ΗΛΙΔΑ ΝΤΟΛΦΙΝ» μέχρι την αποκατάσταση της βλάβης και την προσκόμιση σχετικού βεβαιωτικού διατήρησης κλάσης από τον παρακολουθούντα νηογνώμονα. Επιπλέον, βεβαιώθηκαν οι προβλεπόμενες διοικητικές κυρώσεις στον Πλοίαρχο, καθώς δεν ενημέρωσε άμεσα τη Λιμενική Αρχή για τη βλάβη, όπως όφειλε. 

*****

				Στη σύλληψη ενός 45χρονου αλλοδαπού (υπηκόου Πολωνίας) προέβησαν τις απογευματινές ώρες χθες, στελέχη της Λιμενικής Αρχής της Σαμοθράκης, για παράβαση των άρθρων 167, 169 και 361 του Π.Κ. «Αντίσταση», «Απείθεια» και «Εξύβριση». Συγκεκριμένα, κατά τη διαδικασία φόρτωσης επιβατηγού-οχηματαγωγού (Ε/Γ–Ο/Γ) πλοίου στο λιμάνι Καμαριώτισσας, ο 45χρονος εξύβρισε και αντιστάθηκε στις υποδείξεις στελέχους Λ.Σ.-ΕΛ.ΑΚΤ. Προανάκριση διενεργείται από το Α΄ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης. 

*****

					Τις απογευματινές ώρες χθες, ενημερώθηκε η Λιμενική Αρχή της Χίου για τροχαίο ατύχημα που σημειώθηκε εντός Χερσαίας Ζώνης Λιμένα Χίου, όταν δίκυκλο (Δ/Κ) όχημα με οδηγό έναν 24χρονο και συνοδηγό μία 22χρονη, προσέκρουσε σε προπορευόμενο Ε.Ι.Χ. όχημα με οδηγό έναν 28χρονο. Αποτέλεσμα της σύγκρουσης ήταν ο τραυματισμός των επιβαινόντων στο Δ/Κ, καθώς και η πρόκληση υλικών ζημιών σε αμφότερα τα οχήματα. Η 22χρονη διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χίου «ΣΚΥΛΙΤΣΕΙΟ» για παροχή των πρώτων βοηθειών, ενώ ο 24χρονος μετέβη με ιδία μέσα στο νοσοκομείο για ιατρική περίθαλψη. Από το Κεντρικό Λιμεναρχείο Χίου που διενεργεί την προανάκριση, συνελήφθη ο 28χρονος οδηγός του Ε.Ι.Χ. οχήματος, για παράβαση του άρθρου 314 του Π.Κ. «Σωματική βλάβη από αμέλεια».

*****

					Τις μεσημβρινές ώρες χθες, ενημερώθηκε η Λιμενική Αρχή της Ζακύνθου για τραυματισμό ενός 49χρονου αλλοδαπού (υπηκόου Ιταλίας) λουόμενου στο κεφάλι, στη θαλάσσια περιοχή του «ΜΙΚΡΟΥ ΝΗΣΙΟΥ» Ζακύνθου. Συγκεκριμένα, ο 49χρονος γλίστρησε από την προβλήτα κατά τη διάρκεια θαλάσσιου λουτρού. Ο τραυματίας διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ζακύνθου για παροχή των πρώτων βοηθειών, από όπου και εξήλθε. Προανάκριση διενεργείται από το Λιμεναρχείο Ζακύνθου.

